謝徐居厚汪叔潜携酒見訪
作者：陸游
朝代：宋

paragraphs: 我雖生亂離，猶及見前輩。
衣冠方南奔，文獻往往在。
幸供掃灑役，迹忝諸生內。
話言猶在耳，造次敢不佩。
殘年趨死近，孤學與時背。
妄出更何求，終老事耕耒。
史君稽古學，力大障橫潰。
廣文亦偉士，名字震當代。
同舟肯過我，凜與前修配。
憂時抱忠鯁，論事極慷慨。
嗟予雖益衰，耳目幸未廢。
何當卜鄰牆，早暮聆謦欬。